ส.ส.อเมริกันเยือนยูเครน หารือเซเลนสกี-ยืนยันหนุนสู้รัสเซีย 
Russian missile strike on Odesa airport Saturday damaged runway, rendering it useless, Ukrainian military reports
ส.ส.แนนซี เพโลซี กล่าวต่อประธานาธิบดีเซเลนสกีว่า การเยือนครั้งนี้คือการแสดงความขอบคุณต่อยูเครนที่ยืนหยัดต่อสู้เพื่ออิสรภาพ พร้อมยืนยันว่าสหรัฐฯ จะสนับสนุนยูเครนจนกว่าสงครามครั้งนี้จะสิ้นสุดลง ส.ส.เพโลซี ถือเป็นเจ้าหน้าที่อเมริกันที่มีตำแหน่งสูงที่สุดที่เดินทางเยือนกรุงเคียฟ นับตั้งแต่รัสเซียเริ่มบุกรุกยูเครนเมื่อวันที่ 24 กุมภาพันธ์ และโจมตีต่อเนื่องเข้าสู่เดือนที่สาม ทำให้มีประชาชนเสียชีวิตแล้วหลายพันคน และมีทหารของทั้งสองฝ่ายเสียชีวิตรวมกันหลายพันคนเช่นกัน ประธานสภาผู้เแทนราษฎรสหรัฐฯ คนปัจจุบัน กล่าวว่า คณะส.ส.อเมริกัน ได้นำข้อความแสดงความขอบคุณจากประชาชนอเมริกันมาให้กับผู้นำยูเครนโดยตรง เพื่อยกย่องความเป็นผู้นำของประธานาธิบดีเซเลนสกีในการต่อสู้กับกองทัพรัสเซีย ส.ส.เพโลซี ยังรับปากว่าจะผ่านร่างกฎหมายให้ความช่วยเหลือแก่ยูเครนชุดใหม่มูลค่า 33,000 ล้านดอลลาร์ ตามที่ประธานาธิบดีโจ ไบเดน ยื่นขอมาเมื่อสัปดาห์ที่แล้วด้วย ทางด้าน ส.ส.ไมเคิล แมคคอล จากพรรครีพับลิกัน ซึ่งเป็นผู้นำพรรครีพับลิกันในคณะกรรมาธิการกิจการระหว่างประเทศของสภาผู้แทนราษฎรสหรัฐฯ กล่าวกับรายการ “This Week” ของสถานีเอบีซีว่า ตนเชื่อว่ารัฐสภาสหรัฐฯ จะผ่านร่างกฎหมายฉบับนี้เพื่อส่งความช่วยเหลือด้านมนุษยธรรมและอาวุธชุดใหม่ให้แก่ยูเครน ส.ส.อเมริกันยผู้นี้กล่าวด้วยว่า จากที่นักวิเคราะห์ด้านการทหารเคยประเมินไว้ว่า รัสเซียจะสามารถยึดครองยูเครนได้ในเวลาไม่นาน แต่มาถึงตอนนี้ตนเชื่อว่ายูเครนมีโอกาสได้รับชัยชนะในสงครามนี้ และนั่นควรเป็นเป้าหมายที่ตั้งไว้ ขณะเดียวกัน เอกอัครราชทูตยูเครนประจำสหรัฐฯ ออกซานา มาร์คาโรวา กล่าวต่อเอบีซีว่า การเยือนกรุงเคียฟของคณะส.ส.อเมริกันครั้งนี้ถือเป็นสัญญาณว่ารัฐบาลสหรัฐฯ ยังคงให้การสนับสนุนอย่างแข็งแกร่งต่อยูเครน